Jóna Dávid 
A gyűlölet-országnak... hány lakosa van, mondd? 
A deszka közt meglóg az alkonyati fény,
a szégyentelen gőg írnokai átkaikat szórják,
önmagától elragadtatva az istenhagyta nép,
szavakból rakott máglya, kidőlt a korlát.
 
Mióta nem kell áldozatainak szemébe nézni,
a gyűlölet-országnak... hány lakosa van, mondd?
Alant az ujjongóknak pózol a hóhér,
piromán mosollyal ártatlanra ront.
 
Elvész az, amiért embert szeretni lehetett,
időtlen gyász ez: a követdobálók tébolya,
a szenvedés sosem váltotta meg őket,
csak a mindenkori trón puha bársony zsámolya.
 
Bevárom az üldözőim ebben a vigasztalan csendben,
a sose látott arc is behunyt szemekkel hagyja,
a lelkekből méreg füstje száll, gyilkolásra készen,
rettenetes mikor önmagát adja.
 
Marokra fogom a lehetetlent, hitnek ez se kevés,
a szivacsos szívet reménybe mártom,
de nem engedem ki többé közéjük,
a muszájok közé magamra zárom.
 


